Eskom tariefverhogings: Negatiewe uitwerking op mynbedryf - Solidariteit WêreldSolidariteit Wêreld
Tuis › Soldeer › Eskom tariefverhogings: Negatiewe uitwerking op mynbedryf
Mining Weekly berig dat die hoofekonoom van die Mineraleraad van Suid-Afrika, Henk Langenhoven, verlede week gewaarsku het dat die tariefverhoging wat die Nasionale Energiereguleerder van Suid-Afrika (Nersa) aan die staatsbeheerde Eskom toegestaan het, ʼn reuse-impak op die mynbedryf se kostestruktuur gaan hê.
Die verhogings, wat bykans tweederdes beloop van wat die kragvoorsiener aangevra het, sal die lewensvatbaarheid van marginale en verliesmakende myne in gevaar stel en sal onvermydelik werksverliese veral by energie-intensiewe myne versnel, het hy aangevoer.
“Die mynbedryf verbruik ongeveer 30% van Eskom se jaarlikse kragvoorraad vir sowel mynbou- as smeltbedrywighede. Die bedryf het ten nouste met Eskom saamgewerk om sy aanvraag na tye buite spitstyd toe te wys. Benewens die feit dat die bedryf ʼn groot kliënt van Eskom is, is dit ʼn gereelde en vroeë betaler,” het Langenhoven aangevoer. Hy het bygevoeg dat die mynbedryf Eskom se finansiële welstand fundamenteel ondersteun.
Hy het gewaarsku dat as daar ʼn afname in die mynbedryf se elektrisiteitsverbruik sou moes kom omdat sekere bedrywighede en aktiwiteite weens die hoë tariewe nie meer lonend gaan wees nie, Eskom nie sy geteikende verkoopsvolume gaan kan haal nie. Dit sal noodwendig verdere beduidende toenames in elektrisiteitspryse landswyd meebring wat deur nywerheids- sowel as privaat verbruikers betaal sal moet word, het Langenhoven die toedrag van sake betreur.